CELEX: 32012R1243
Language: lt
Date: 2012-12-19 00:00:00
Title: 2012 m. gruodžio 19 d. Tarybos reglamentas (ES) Nr. 1243/2012, kuriuo iš dalies keičiamas Reglamentas (EB) Nr. 1342/2008, nustatantis menkių išteklių ir šių išteklių žvejybos būdų daugiametį planą

21.12.2012   
            
            
               LT
            
            
               Europos Sąjungos oficialusis leidinys
            
            
               L 352/10
            
         TARYBOS REGLAMENTAS (ES) Nr. 1243/2012
   2012 m. gruodžio 19 d.
   kuriuo iš dalies keičiamas Reglamentas (EB) Nr. 1342/2008, nustatantis menkių išteklių ir šių išteklių žvejybos būdų daugiametį planą
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarybos reglamentu (EB) Nr. 1342/2008 (1) nustatomas menkių išteklių Kategato sąsiauryje, Šiaurės jūroje, Skagerako sąsiauryje ir rytinėje Lamanšo sąsiaurio dalyje, rajone į vakarus nuo Škotijos ir Airijos jūroje ir šių išteklių žvejybos būdų daugiametis planas (menkių išteklių planas). Menkių išteklių plano tikslas – užtikrinti tausų tų menkių išteklių naudojimą atsižvelgiant į didžiausią galimą tausios žvejybos laimikį. Šio tikslo turi būti siekiama išlaikant tam tikrą atitinkamų amžiaus grupių menkių mirtingumo dėl žvejybos lygį;
            
         
               (2)
            
            
               norint pasiekti menkių išteklių plano tikslą, menkių išteklių plano 7, 8, 9 ir 12 straipsniuose nustatytos konkrečios taisyklės, kuriomis nustatoma išsami bendrų leidžiamų sužvejoti kiekių (BLSK) ir žvejybos pastangų apribojimų kasmetinio nustatymo metodika;
            
         
               (3)
            
            
               Žuvininkystės mokslo, technikos ir ekonomikos komitetui (ŽMTEK) atlikus menkių išteklių plano veiksmingumo mokslinį įvertinimą buvo nustatyta keletas su menkių išteklių plano sudarymu ir veikimu susijusių problemų. Nekeldamas klausimo dėl menkių išteklių plano tikslų, ŽMTEK padarė išvadą, kad vargu ar tų tikslų bus pasiekta per tam tikrą laikotarpį, kuris atitiktų 2002 m. Johanesburge įvykusio Pasaulio aukščiausiojo lygio susitikimo tvaraus vystymosi klausimais išvadas, jeigu nebus ištaisytos menkių išteklių plano modelio klaidos, kurios, be kita ko, yra susijusios su 9 ir 12 straipsnių taikymu;
            
         
               (4)
            
            
               9 straipsnyje išdėstytos išsamios taisyklės dėl BLSK nustatymo stingant duomenų, kai negali būti taikomos 7 ir 8 straipsniuose nustatytos BLSK nustatymo taisyklės dėl to, kad trūksta pakankamai tikslios ir reprezentatyvios informacijos. Nors automatiškai taikyti BLSK metinius 25 % sumažinimus buvo numatyta tik išimtinėmis aplinkybėmis, nuo 2009 m. iki 2012 m. jie buvo taikomi reguliariai. Todėl įsigaliojus menkių išteklių planui atitinkamų rajonų BLSK buvo gerokai sumažinti; toliau automatiškai taikant mažinimus atitinkamuose rajonuose būtų faktiškai sustabdyta menkių žvejybos veikla. ŽMTEK atliktame moksliniame vertinime nurodoma, kad norint pasiekti menkių išteklių plano tikslus kai kuriais atvejais būtų tikslingiau leisti suteikti daugiau lankstumo, kad būtų atsižvelgta į mokslines rekomendacijas kiekvienu atskiru atveju. Todėl, siekiant įtvirtinti minėtą lankstumą, tikslinga esant tam tikroms sąlygoms leisti sustabdyti metinių BLSK sumažinimų taikymą arba nustatyti alternatyvų BLSK lygį, nesukeliant pavojaus menkių išteklių plano tikslų įvykdymui;
            
         
               (5)
            
            
               12 straipsnyje išdėstytos išsamios didžiausių leidžiamų žvejybos pastangų nustatymo taisyklės. Atsižvelgiant į tai, kad pagal 12 straipsnio 4 dalį taikomi tie patys didžiausių leidžiamų žvejybos pastangų procentinės vertės patikslinimai automatiškai taikant žuvų mirtingumo dėl žvejybos metinius sumažinimus (pagal 7 ir 8 straipsnius) ir automatiškai taikant BLSK metinius sumažinimus (pagal 9 straipsnį), didžiausios leidžiamos žvejybos pastangos buvo sumažintos 25 % per metus nuo 2009 m. iki 2012 m. tuose rajonuose, kuriems taikomas 9 straipsnis, ir gerokai sumažintos tuose rajonuose, kuriems taikomas 8 straipsnis. Todėl įsigaliojus menkių išteklių planui gerokai sumažintos didžiausios leidžiamos žvejybos pastangos, skirtos pagrindiniais menkių žvejybos įrankiais žvejojantiems laivams. Kaip teigiama mokslinėse rekomendacijose, negali būti įrodyta, kad dėl tokių automatiškai taikomų didžiausių leidžiamų žvejybos pastangų sumažinimų tikėtinas žuvų mirtingumo dėl žvejybos sumažėjimas. Praktiškai dėl automatiškai taikomų metinių pastangų sumažinimų buvo pašalintos arba sumažintos paskatos žvejams mažinti žuvų mirtingumą dėl žvejybos kitomis priemonėmis, numatytomis 13 straipsnyje. Toliau automatiškai taikant metinių pastangų sumažinimus nepavyktų pasiekti menkių išteklių plano tikslų, bet būtų daromas didelis ekonominis ir socialinis poveikis tuos pačius įrankius naudojantiems, tačiau daugiausia kitų rūšių žuvis (ne menkes) žvejojantiems laivyno segmentams. Todėl tikslinga taikyti lankstesnį požiūrį, kuriuo remiantis būtų galima sustabdyti automatišką metinių žvejybos pastangų sumažinimų taikymą nesukeliant pavojaus menkių išteklių plano tikslų įvykdymui;
            
         
               (6)
            
            
               atsižvelgiant į tai, kas išdėstyta pirmiau, itin svarbu, kad menkių išteklių plano 9 ir 12 straipsniai būtų skubiai iš dalies pakeisti, kad būtų galima taikyti naujas taisykles siekiant nustatyti 2013 m. žvejybos galimybes;
            
         
               (7)
            
            
               SESV 43 straipsnio 2 dalyje numatyta, kad Europos Parlamentas ir Taryba, spręsdami pagal įprastą teisėkūros procedūrą ir pasikonsultavę su Ekonomikos ir socialinių reikalų komitetu, nustato 40 straipsnio 1 dalyje numatytą bendro žuvininkystės rinkų organizavimo formą ir kitas nuostatas, kurių reikia bendros žuvininkystės politikos tikslams pasiekti. SESV 43 straipsnio 3 dalyje numatyta, kad Taryba, remdamasi Komisijos pasiūlymu, patvirtina priemones dėl žvejybos galimybių nustatymo ir skyrimo;
            
         
               (8)
            
            
               9 ir 12 straipsnių pakeitimais nustatomos išsamios konkrečios taisyklės žvejybos galimybėms nustatyti taikant BLSK ir žvejybos pastangų apribojimus. Jais pritaikomos šiuo metu galiojančios žvejybos galimybių nustatymo taisyklės nekeičiant menkių išteklių plano tikslo. Todėl tai yra priemonės, kuriomis nustatomi ir skiriami BLSK ir žvejybos pastangų apribojimai, ir jos negali būti laikomos nei bendrą žuvininkystės rinkų organizavimą nustatančiomis nuostatomis, nei nuostatomis, kurios būtinos bendros žuvininkystės politikos tikslams pasiekti;
            
         
               (9)
            
            
               todėl reikėtų atitinkamai iš dalies pakeisti Reglamentą (EB) Nr. 1342/2008,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 1342/2008 iš dalies keičiamas taip:
   
               1)
            
            
               9 straipsnis pakeičiamas taip:
               „9 straipsnis
               Speciali BLSK nustatymo tvarka
               1.   Jei neturima pakankamai informacijos BLSK nustatyti pagal 7 straipsnį, Kategato sąsiauryje, rajone į vakarus nuo Škotijos ir Airijos jūroje nustatomi mokslinėse rekomendacijose nurodyto lygio menkių išteklių BLSK. Tačiau, jei mokslinėse rekomendacijose nurodytas BLSK lygis yra daugiau kaip 20 % didesnis už ankstesnių metų BLSK, nustatomi 20 % didesni nei ankstesniais metais BLSK, arba jei mokslinėse rekomendacijose nurodytas lygis yra daugiau kaip 20 % mažesnis už ankstesnių metų BLSK, nustatomi 20 % mažesni nei ankstesniais metais BLSK.
               2.   Nukrypstant nuo 1 dalies, tais atvejais, kai mokslinės rekomendacijos rodo, kad specializuota žvejyba neturėtų būti vykdoma ir kad:
               
                           a)
                        
                        
                           priegauda turėtų būti kuo labiau sumažinta arba sumažinta iki mažiausio įmanomo lygio ir (arba)
                        
                     
                           b)
                        
                        
                           sužvejojamas menkių kiekis turėtų būti sumažintas iki mažiausio įmanomo lygio,
                        
                     Taryba gali nuspręsti netaikyti metinio BLSK patikslinimo vėlesniais metais arba kelis vėlesnius metus, su sąlyga, kad BLSK nustatomas tik priegaudai.
               3.   Jei neturima pakankamai informacijos BLSK nustatyti pagal 8 straipsnį, menkių išteklių BLSK Šiaurės jūroje, Skagerako sąsiauryje ir rytinėje Lamanšo sąsiaurio dalyje nustatomi taikant mutatis mutandis šio straipsnio 1 ir 2 dalis, nebent per konsultacijas su Norvegija būtų nustatytas kitoks BLSK lygis.
               4.   Jei mokslinės konsultacijos rodo, kad 8 straipsnio 1–4 dalyse nustatytų taisyklių taikymas nėra tinkamas plano tikslams pasiekti, Taryba, nepaisydama pirmiau minėtų nuostatų, gali nuspręsti dėl alternatyvaus BLSK lygio.“.
            
         
               2)
            
            
               12 straipsnis iš dalies keičiamas taip:
               
                           a)
                        
                        
                           4 dalis pakeičiama taip:
                           „4.   Sudėtinėms žvejybos pastangų grupėms, kurių bendro sužvejojamų menkių kiekio procentinė dalis pagal 3 dalies d punktą yra 20 % arba daugiau, taikomi metiniai patikslinimai. Atitinkamų grupių didžiausios leidžiamos žvejybos pastangos apskaičiuojamos taip:
                           
                                       a)
                                    
                                    
                                       jei taikomas 7 ar 8 straipsnis, bazinė vertė patikslinama taikant tokią procentinę vertę, kuria yra patikslintas pagal tuos straipsnius taikomas mirtingumo dėl žvejybos koeficientas;
                                    
                                 
                                       b)
                                    
                                    
                                       jei taikomas 9 straipsnis, bazinė žvejybos pastangų vertė patikslinama tokia procentine verte, kokia, palyginti su ankstesniais metais, yra patikslinamas BLSK.“;
                                    
                                 
                     
                           b)
                        
                        
                           pridedama ši dalis:
                           „6.   Nukrypstant nuo 4 dalies, jei didžiausios leidžiamos žvejybos pastangos sumažinamos ketverius metus iš eilės, Taryba gali nuspręsti didžiausioms leidžiamoms žvejybos pastangoms vienus ar kelerius tolesnius metus metinio patikslinimo netaikyti.“
                        
                     
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2013 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gruodžio 19 d.
      
         
            Tarybos vardu
         
         
            Pirmininkas
         
         S. ALETRARIS
      
   
   
      (1)  OL L 348, 2008 12 24, p. 20.